- Խաղաղությունը: Փաստաթուղթը ստորագրելուց հետո հաստատվելու է երկարատև խաղաղություն, բացվելու է հնարավորություն զարգացման համար: Միջազգային որևէ ատյանում չես կարող Ղարաբաղի սահմաններից դուրս գտնվող տարածքները ամրագրել որպես Ղարաբաղին պատկանող տարածքներ՝ առանց Ադրբեջանի համաձայնության: Միաժամանակ, ստորագրելով փաստաթուղթը, Ադրբեջանը համաձայնում է, որ չունի որևէ հավակնություն Լեռնային Ղարաբաղի նկատմամբ: Ադրբեջանը համաձայնում է, որ Արցախի ժողովուրդը հանրաքվեի միջոցով ինքնուրույն պետք է որոշի իր ապագան, ժողովուրդը պետք է վստահ լինի, որ իր փոխարեն որևէ մեկը իր սեփական տարածում ապրելու ճակատագիրը չի որոշելու: Եթե Ղարաբաղը որոշի լինել անկախ, ուրեմն պետք է լինի անկախ, եթե որոշի, որ պետք է լինի Հայաստանի հետ, ուրեմն պետք է լինի Հայաստանի հետ: 94թ.-ից բանակցային սեղանին դրված բոլոր փաստաթղթերում նախկին ԼՂԻՄ-ից դուրս գտնվող տարածքները վերադարձնելու դրույթը եղել է: Ի վերջո, գերնպատակը եղել է Լեռնային Ղարաբաղի ժողովրդի ինքնորոշումը իր տարածքում, ԼՂ անվտանգությունը: Հարցն այն է, թե ինչպես հասնել դրան: Վստահ եմ, առանց փոխզիջումների հնարավոր չէ ապահովել ԼՂ բնակչության լիարժեք անվտանգությունը: